અમદાવાદઃ મા જ્યારે બાળકને જન્મ આપે ત્યારે પોતાનાં જીવનનું તમામ સુખ મળી ગયું તેવું અનુભવે છે. પરંતુ અમદાવાદની એક નિષ્ઠુર જનેતાએ માત્ર બે દિવસની પોતાની બાળકીને એક લેપટોપ બેગમાં મૂકીને કચરાપેટીમાં ત્યજી દીધી હોવાની ઘટના સામે આવી છે. બોડકદેવ વિસ્તારમાં આવેલા પંચામૃત ફલેટ નજીક કચરાપેટી પાસેથી આજે વહેલી સવારે એક લેપટોપ બેગમાં સ્વેટર, ડાઇપર પહેરાવેલી હાલતમાં એક બાળકી મળી આવી હતી. સ્થાનિકોને આ બાબતે જાણ થતાં તેઓ દોડી ગયા હતા અને ૧૦૮ મારફતે બાળકીને સારવાર અર્થે સોલા સિવિલ હોસ્પિટલ ખસેડી હતી. વસ્ત્રાપુર પોલીસને આ બાબતે જાણ કરતાં તેઓ પણ ઘટના સ્થળે દોડી ગયા હતા.